SECUNDA solicită public intervenția Poliției pentru a proteja familia colegului nostru de breaslă, jurnalistul Daniel Befu

După ce Daniel Befu a publicat o anchetă despre mafia din Slănic Moldova, familia s-a a devenit ținta unor atacuri mârșave. “Familia mea trăiește sub teroare (…) Fac apel la sprijin din partea tuturor prietenilor să reacționeze public”, a scris pe blogul său jurnalistul de investigații Daniel Befu.

Iată textul publicat de colegul meu de breaslă Daniel Befu:

“Din vina mea, fiindca sunt jurnalist de investigatii, familia mea traieste sub teroare. Ai mei nu se mai simt in siguranta. In ce tara am ajuns sa traiesc? Fac apel la sprijin din partea tuturor prietenilor sa reactioneze public, ca urmare a reflectorului pus pe ei, cei care imi chinuie familia sa constientizeze ca lor ar trebui sa le fie rusine pentru ceea ce fac, nu noua si sa inceteze.

Familia mea este intimidata in cel mai josnic mod, dupa publicarea unor materiale care demasca gruparile apropiate de Viorel Hrebenciuc, din Slanic Moldova. Am inteles ca indivizi dubiosi vopsesc banci si stalpi in Slanic Moldova cu numele familiei mele si cu injurii la adresa familiei mele. Nu inteleg cine sunt cei care ne vor raul, dar pot banui, desi inca nu am dovezi.

Eu nu am avut dusmani in Slanic Moldova pana la publicarea unei serii de investigatii despre membrii ”gruparii Fiches”, coagulata in jurul unui controversat primar PSD, care e finul lui Viorel Hrebenciuc si al carui prag l-au calcat numerosi corupti. E vorba de o grupare implicata in devalizarea statiunii Slanic Moldova, de implicarea in scandalul RAFO si, mai recent, de implicarea in cea mai mare retrocedare ilegala de padure din Romania, unde procurorii DNA zic ca liderul gruparii Fiches, Viorel Hrebenciuc, urma sa-si ia cea mai mare spaga cunoscuta, de aproape 30 milioane euro.

Tot eu am aratat si ca mama controversatului ex-primar PSD Andrei Serban si sefa de cabinet a lui Hrebenciuc si-au impartit hotelul de 5 stele Perla si ca Hrebenciuc l-a improprietarit pe Costel Casuneanu cu un teren valoros langa Vila Salvamont de la Izvoare, iar la doua luni dupa aceea, Casuneanu i-a vandut lui Hrebenciuc pe 5 pachete de tigari o parcela ultravaloroasa de 500 mp din acel teren.

Eu am aratat si jocurile murdare din jurul izvoarelor din Slanic Moldova, care au ajuns in Guvernarea Nastase sub controlul aceleiasi grupari Fiches.

Acum, dupa aparitia acelor articole si dupa intrarea in dialog contondent cu unul din postacii lui Andrei Serban, au inceput atacurile din partea unor ”necunoscuti”. Familia mea (mama si tatal meu) este terorizata de mafia din Slanic Moldova, care vopseste pe stalpi si banci mesaje denigratoare despre familia mea. Seful politiei din Slanic Moldova este finul lui Andrei Serban. Sper sa fie vertical si sa ia totusi masuri si sa amendeze pe cei care vopsesc stalpi si banci cu numele familiei mele si cu mesaje injurioase. Daca nu va face asta, inseamna ca seful politiei Slanic Moldova e fie incompetent, fie protejeaza grupurile infractionale.

Am sesizat Politia din localitate si voi face demersuri pana la nivel de sef al Politiei Romane si de Ministru de Interne si nu numai, daca nu se inceteaza cu intimidarile la adresa familiei mele. Nu ii doresc nici lui Andrei Serban, nici postacilor, finilor si protejatilor lui, care i-au ciugulit din palma, ca cineva sa se le hartuiasca familiile. Stiu ca PSD e la guvernare cu o majoritate parlamentara solida si ca se simt pe cai mari.

Stiu ca acum PSD incearca in forta sa albeasca infractorii prin modificarea legilor. Nu e corect ca familia unui jurnalist care a aratat faptele de ticalosie si coruptie, sa fie intimidata si rusinata in acest mod demn doar de o tara guvernata de mafia.

Rog autoritatile sa ia masuri. Daca nu-i vor prinde, rusinea va fi a politistilor care nu-si fac treaba in orasul Slanic Moldova. Ei sunt cei care ar trebui sa ii protejeze pe mama mea si pe tatal meu, care sunt pensionari si nu au puterea sa reziste emotional acestor mesaje obscene care impanzesc localitatea, fara ca politia sa nu se sesizeze singura si sa identifice nici un vinovat.”